Kristian

Pengarap Kristian ianya siti ari pengarap ti perchaya bisi siti petara ti bepelasarka ari pengidup enggau pengajar Jesus ari Nasaret. Pengarap tu pengarap ti tebesai ba dunya tu, ti bisi 2.8 bilion pengikut, ngarika satu per tiga ari populasi ba dunya tu.  Pengarap tu madahka Jesus nya Anak Allah Taala sereta angkat idup baru pengudah iya diregang, ti datai nyadi messiah (Kristus) udah disebut dalam jaku nabi dalam Sempekat Lama lalu dicherita dalam Sempekat Baru.

Pengarap Kristian mengkang beleman budaya ba pampang Barat enggau Timur iya, lalu mayuh macham doktrin bekaul enggau pengelurus enggau tukuh pengelepas, eklesiologi, ordinasyen, enggau Kristologi. Mayuh denominasyen Kristian, taja pia, sama megai pengarap ti sama ti madahka Jesus nya Allah Taala Anak—Jaku ti nyadi mensia—ti gawa, merinsa, lalu mati ba kayu regang, tang angkat ari mati ketegal pengelepas mensia; pesan tu dikumbai injil, reti nya "berita manah". Empat iti injil kanonik Matthew, Mark, Luke enggau John nerangka pengidup enggau ajar Jesus baka ti ditan dalam tradisyen Kristian keterubah, enggau Sempekat Lama nyadika latar belakang injil ti dipebasa.

Pengarap Kristian berengkah ba kurun ke-1, pengudah pemati Jesus, nyadi sekte Judah ti bisi pengaruh Helenistik ba pelilih menua Judea ti dipegai Rom. Bala murid Jesus ngerembaika pengarap sida ngelingi kandang menua Mediterranean Timur, taja pan napi pemerinsa ti besai. Pengawa nyengkaum orang bansa bukai ngujungka pengarap Kristian lama laun beserekang ari pengarap Judah ba abad ke-2. Raja Besai Constantinus I udah ngangkatka tagang pengarap Kristian dalam Empayar Rome nengah Jaku Perintah Milan dalam taun 313 AD. Udah nya, Constantinus ngatur aum Kaunsil Nikaea dalam taun 325 AD, ke alai Aku Pengarap Nikaea diterima, lalu endur pengarap Kristian Keterubah nyadi pengarap rasmi Empayar Rome urung taun 380 AD. Gerija Timur enggau Ortodoks Oriental kededua iya beserekang ketegal pemida iya ba Kristologi lebuh kurun ke-5, seraya Gerija Ortodoks Timur enggau Gerija Katolik beserara dalam Penyerara Timur–Barat ba taun 1054. Protestan beserekang nyadi mayuh macham pampang ari Gerija Katolik lebuh era Reformasyen (kurun ke-16). Berindik ari Jeman Penemu (kurun ke-15–17), pengarap Kristian ngerembai ngagai serata dunya nengah pengawa indu misi, pengawa nginjil, pemindah, enggau pengawa dagang ti besai. Pengarap Kristian bejalaika tanggungpengawa ti tampak dalam pemansang tamadun Barat, kelebih agi di Eropah ari ujung jeman kelia enggau Jeman Tengan.

Tiga pampang besai pengarap Kristian iya nya Katolik (1.3 bilion orang), Protestan (800 juta), sereta Ortodoks Timur (300 juta), seraya pampang bukai ke tebilang nyengkaum Ortodoks Oriental (60 juta) enggau Restorasyenisme. Komuniti gerija ke mit agi bisi beribu iku. Dalam pengarap Kristian, pengawa ngulihka penyerakup (ekumenisme) benung dipejalaika. Ba dunya Barat, pengarap Kristian mengkang nyadi pengarap ti dominan taja pan bisi penurun ba pengamat, enggau urung 70% ari populasyen nya ngelala diri nyadi orang Kristian. Pengarap Kristian numbuh ba Afrika enggau Asia, benua ti pemadu mayuh mensia di dunya. Mayuh orang Kristian agi diperinsa ba sekeda kandang menua di dunya tu, kelebih agi ba endur sida nyadi minoriti, baka di Timur Tengah, Afrika Utara, Asia Timur, enggau Asia Selatan.

Nota

 Kereban sanding